Christine Lambrecht

Christine Lambrecht (* 19. junija 1965 w Mannheimje) je němska juristka a politikarka Socialdemokratiskeje strony Němskeje (SPD), kotraž bě wot 8. decembra 2021 hač do 19. januara 2023 zwjazkowa ministerka zakitowanja w kabineće Scholz. Lambrecht bě wot 1998 do 2021 čłonka zwjazkoweho sejma.

Lambrecht je wot 1982 čłonka Socialdemokratiskeje strony Němskeje. Wona bě wot 1985 do 2001 měšćanska radźićelka we Viernheimje na juhu Hessenskeje a wot 1989 do 1997 wokrjesna radźićelka wokrjesa Bergstraße.

Wot 2011 do 2013 bě Lambrecht městopředsydka a wot decembra 2013 do septembra 2017 prěnja parlamentariska jednaćelka frakcije SPD w zwjazkowym sejmje. Wot měrca 2018 do junija 2019 bě wona parlamentariska statna sekretarka zwjazkoweho finančneho ministra Olafa Scholza. Wot 27. junija 2019 do 8. decembra 2021 bě wona zwjazkowa ministerka za justicu a škit konsumentow, kaž tež wot 20. meje 2021 do 8. decembra 2021 ministerka za swójbu, seniorow, žony a młodźinu w kabineće Merkel IV.

Wona bě direktna kandidatka swojeje strony we wólbnym wokrjesu 188 (Bergstraße) wot lěta 1998 a dósta w tutym při wólbach do zwjazkoweho sejma 2017 26,9 % wotedatych hłosow. Při wólbach lěta 2021 wjace njenastupi.

 Wotkazy 

 Oficielna webstrona 
 Krótkobiografija na webstronje zwjazkoweho sejma 

Kategorija:Žona
Kategorija:Rodź. 1965
Kategorija:Němc
Kategorija:Zwjazkowy minister zakitowanja
Kategorija:Zapósłanc zwjazkoweho sejma‎
Kategorija:Čłon SPD
Kategorija:Wosoba (Mannheim)
Kategorija:Politikar (21. lětstotk)